Dobrá Niva (obec)

**Dobrá Niva** (, ) je obec na Slovensku v okrese Zvolen.

## Názov
Etymológia názvu obce sa spája so starším slovenským slovom "niva", pomenúvajúcim úrodnú zem, spojenie "dobrá niva" teda označovalo územie vhodné na poľnohospodárske využitie. Najstaršia podoba názvu obce v tvare "Dobruna" sa nachádza v listine z roku 1254. Podobu "Dobraniua" nachádzame v listine z roku 1337. V nemčine sa obec dobovo nazývalo *Dobring* alebo aj *Döbring*.

## Dejiny
Počas Slovenského národného povstania sa v dňoch 20. - 25. októbra v Dobrej Nive a okolí odohrávali boje, v ktorých povstalci vytlačili z priestoru bojovú skupinu Schill.  

## Pamiatky
* Rímskokatolícky kostol sv. Michala je trojloďová neskororománska bazilika s pravohle ukončeným presbytériom a vežou tvoriacou súčasť hmoty stavby z obdobia pred rokom 1241. Nachádza sa na vyvýšenej polohe v centre dediny. Kostol nesie podobné znaky s bazilikou v Krupine. Bočné lode boli ukončené apsidami z ktorých je z exteriéru videteľná len južná. Na veži kostola sa dochovali združené románske okná. Z románskeho obdobia pochádza aj krížová rebrová klenba bez svorníkov v svätyni. V prvej tretine 14. storočia bola ku kostolu pristavaná sakristia. Od roku 1625 bol kostol fortifikovaný, obranný múr sa do dnešných čias prakticky nedochoval. V roku 1656 bol plochý strop lode nahradený krížovou klenbou. V období pred rokom 1737 bol kostol barokizovaný, pôvodný gotický oltár z roku 1519 sa nachádza v Budapešti. Z tohto obdobia pochádzajú všetky tri barokové oltáre. Kostol bol výrazne poškodený požiarom, ktorý zachvátil obec v roku 1797, utrpelo aj vnútorné zariadenie. V roku 1988 boli v kostole odkryté fresky, ktoré dnes nie sú prezentované. Okrem oltárov sa v interiéri nachádza kamenná krstiteľnica, ktorá je niektorými prameňmi datovaná už do 14. storočia.

Dobrá Niva - Kostol sv. Michala archanjela -b.jpg|Kostol sv. Michala archanjela
Dobrá Niva - Kostol sv. Michala archanjela -e.jpg|Kostol sv. Michala archanjela 

* Evanjelický kostol, jednoloďová tolerančná stavba s polygonálne ukončeným presbytériom a vežou tvoriacou súčasť hmoty kostola z rokov 1784-1785. Kostol bol stavebne upravený v roku 1833 a neskôr neogoticky v roku 1865, kedy bola postavená veža. Veža je členená lizénovými pásmi s terčom, ukončená ihlancovou helmicou. Nachádza sa tu zvon z roku 1865 od zvonolejára Heidenberga z Lučenca. Hlavná fasáda kostola je trojosová, pod korunnou rímsou sa nachádza oblúčkový vluys. Vstup do kostola je riešený ako neoklasicistický portikus. Nové zaklenutie lodi vzniklo počas prestavby v roku 1938.

Dobrá Niva - Evanjelický kostol -a1.jpg|Evanjelický kostol
Dobrá Niva - Evanjelický kostol -b.jpg|Evanjelický kostol 

* Rímskokatolícka fara, klasicistická obdĺžniková jednopodlažná stavba z 90. rokov 18. storočia. Objekt bol upravovaný v prvej polovici 19. storočia.

Dobronya templom 1.JPG|Bazilika sv. Michala, v popredí katolícka fara
Dobrá Niva - Fara -1c.jpg|Katolícka fara


## Osobnosti obce
### Rodáci
* Juraj Slávik (* 1890 – † 1969), politik, diplomat básnik a prekladateľ.
* Zuzana Selecká (* 1899 - † 1994), Bratislava), zberateľka básní, ľudových príbehov, výšiviek.

## Referencie

## Literatúra
* OČENÁŠOVÁ-ŠTRBOVÁ, Slavomíra a kol.: *Dobrá Niva : monografia obce.* Dobrá Niva : Obec Dobrá Niva, 2014. 224 s. ISBN 978-80-971797-3-1

## Pozri aj
* Letisko Dobrá Niva
* Zoznam kultúrnych pamiatok v obci Dobrá Niva (obec)

## Iné projekty

## Externé odkazy
* 
* Apsida.sk- profil románskej baziliky
 


Kategória:Obce okresu Zvolen